C 184/64
RO
Jurnalul Oficial al Uniunii Europene
25.5.2023
Avizul Comitetului Economic și Social European privind propunerea de recomandare a Consiliului privind un venit minim adecvat care să asigure incluziunea activă [COM(2022) 490 – 2022/0230 (NLE)] (2023/C 184/12)
Raportori: domnii Jason DEGUARA și Paul SOETE
Sesizare
Comisia Europeană, 25.11.2022
Temei juridic
Articolul 304 din Tratatul privind funcționarea Uniunii Europene
Secțiunea competentă
Secțiunea pentru ocuparea forței de muncă, afaceri sociale și cetățenie
Data adoptării în secțiune
8.3.2023
Data adoptării în sesiunea plenară
22.3.2023
Sesiunea plenară nr.
577
Rezultatul votului (voturi pentru/ voturi împotrivă/ab­ țineri) 143/00/08
1.
Concluzii și recomandări 1.1.
CESE salută conținutul recomandării, în special punerea în aplicare a unor criterii realiste și suficiente pentru nivelul de adecvare și de accesibilitate a venitului minim, pentru garanția sa juridică și pentru sistemul de raportare, precum și recunoașterea în continuare de către Comisia Europeană a necesității unei politici sociale active și a unor acțiuni suplimentare de combatere a sărăciei în întreaga UE. 1.2.
Este nevoie de o abordare bazată pe drepturi pentru toți în ceea ce privește un venit minim adecvat, care să nu lase pe nimeni în urmă, să nu includă criterii prea restrictive și să fie măsurat cu precizie pentru a se garanta că este eficace. 1.3.
Abordarea sărăciei și a inegalităților în materie de venituri este importantă nu numai din motive de echitate socială, ci și pentru a sprijini creșterea economică.
În acest context, ar trebui remarcat și efectul general stabilizator pentru economie al sistemelor de venit minim. 1.4.
Dreptul statelor membre de a defini principiile sistemelor lor sociale, competențele complementare ale UE și ale statelor membre și utilizarea deplină a instrumentelor Tratatului privind Uniunea Europeană ar trebui să fie principiile directoare ale oricărei acțiuni a UE în domeniul protecției sociale. 1.5.
Ocuparea forței de muncă de calitate și durabilă reprezintă cea mai bună cale de ieșire din sărăcie și din excluziunea socială.
În același timp, garantarea prezenței unui număr sporit de persoane pe o piață a muncii de bună calitate și care favorizează incluziunea contribuie la finanțarea sistemelor de protecție socială și le face mai durabile din punct de vedere financiar. 1.6.
În prezent, într-un număr mare de state membre, stabilirea prestațiilor de venit minim și nivelul acestora nu se bazează pe o metodologie solidă și nici nu sunt legate de indicatori fundamentați statistic care să reflecte un trai decent și demn.
Primul pas este de a stabili acest tip de metodologie și de a lua în considerare diferitele surse de venit și situațiile specifice ale gospodăriilor. 1.7.
CESE insistă asupra necesității de a menține veniturile minime în concordanță cu inflația, în special cu creșterea costului vieții în ceea ce privește alimentele și energia, iar acest lucru ar trebui făcut în mod periodic, cu sprijinul organizațiilor societății civile, al partenerilor sociali și al organizațiilor de protecție socială. 1.8.
Monitorizarea continuă a punerii în aplicare a politicilor de sprijin pentru venit și a altor politici de protecție socială care să asigure incluziunea activă este necesară pentru atingerea obiectivelor prezentei recomandări.
Rapoartele statelor membre privind progresele înregistrate ar trebui elaborate cu participarea organizațiilor relevante ale societății civile și de protecție socială, precum și a partenerilor sociali relevanți sau rapoartele acestora ar trebui să fie abordate în mod periodic prin mecanismul de monitorizare al Comisiei, astfel cum se menționează în recomandarea Consiliului.